b'\n_START_ARTICLE_\nAmras ibn al Asas\n_START_SECTION_\nBiografija\n_START_PARAGRAPH_\nAmras ibn al Asas gim\xc4\x97 apie 585 m. Arabijoje. Jis priklaus\xc4\x97 Mekos kurai\xc5\xa1it\xc5\xb3 genties Sahmo klanui. Dalyvavo kurai\xc5\xa1it\xc5\xb3 gretose 625 m. Uhudo m\xc5\xab\xc5\xa1yje prie\xc5\xa1 Mahometo vadovaujamus musulmonus. Dar prie\xc5\xa1 musulmonams u\xc5\xbeimant Mek\xc4\x85 jis pri\xc4\x97m\xc4\x97 islam\xc4\x85. 632 m. mirus Mahometui jis buvo prana\xc5\xa1o pavestoje misijoje Omane, kur s\xc4\x97kmingai atvert\xc4\x97 \xc4\xaf islam\xc4\x85 vietos gen\xc4\x8di\xc5\xb3 vadus. 633 m. Abu Bakras patik\xc4\x97jo jam armijos vadovavim\xc4\x85 invazijoje \xc4\xaf Palestin\xc4\x85, kur Amras ibn al Asas u\xc5\xbekariavo bizantie\xc4\x8di\xc5\xb3 valdas Jordano up\xc4\x97s vakaruose. Jis dalyvavo 636 m. Jarmuko m\xc5\xab\xc5\xa1yje ir arabams u\xc5\xbeimant Damask\xc4\x85 Sirijoje. 640 m. jis prad\xc4\x97jo karin\xc4\x99 kampanij\xc4\x85 Egipte, tuomet valdyt\xc4\x85 Bizantijos imperijos. N\xc4\x97ra tikra, ar jis tai dar\xc4\x97 savo nuo\xc5\xbei\xc5\xabra, ar palieptas kalifo Umaro. Bet kokiu atveju, Umaras patvirtino jo veiksmus ir Egipto u\xc5\xbekariavimas baigtas 642 m. u\xc5\xbe\xc4\x97mus Aleksandrij\xc4\x85._NEWLINE_Amras ibn al Asas buvo paskirtas Egipto valdytoju. Buvo sumaniu vadovu, \xc4\xafved\xc4\x97 mokes\xc4\x8di\xc5\xb3 ir teism\xc5\xb3 sistem\xc4\x85, \xc4\xafsteig\xc4\x97 nauj\xc4\x85 sostin\xc4\x99 Fustat\xc4\x85. Jame pastatytai centrinei me\xc4\x8detei suteiktas Amro ibn al Aso me\xc4\x8det\xc4\x97s pavadinimas (dabar Kaire). Kalifas Usmanas betgi greitai j\xc4\xaf at\xc5\xa1auk\xc4\x97 \xc4\xaf Medin\xc4\x85. Amras nedalyvavo politikoje iki 656 m. prasid\xc4\x97jusio Pirmojo pilietinio karo. 657 m. jis dalyvavo Sifino m\xc5\xab\xc5\xa1yje Muavijos paj\xc4\x97g\xc5\xb3 pus\xc4\x97je vadovaudamas kavalerijai prie\xc5\xa1 kalif\xc4\x85 Ali. M\xc5\xab\xc5\xa1yje buvo susitarta der\xc4\x97tis d\xc4\x97l vald\xc5\xbeios kalifate. Su Muavijos pavedimu 658 m. Amras v\xc4\x97l ved\xc4\x97 karius \xc4\xaf Egipt\xc4\x85, kur u\xc5\xbegniau\xc5\xbe\xc4\x97 Alid\xc5\xb3 \xc5\xa1alinink\xc5\xb3 pasiprie\xc5\xa1inim\xc4\x85. Jis Muavijos I buvo patvirtintas Egipto valdytoju, kuriuo i\xc5\xa1buvo iki mirties 664 metais (kitur mirties metais minimi 663 m.).'